钦定古今图书集成/方舆汇编/职方典/第1470卷 > 《写韵楼歌》吴懋
## 钦定古今图书集成/方舆汇编/职方典/第1470卷 > 《写韵楼歌》吴懋

“银峰翠阁青天上，紫霞仙落标青嶂。上帝拣作仙人
居，碧鸡金马遥相望。玉堂仙客杨夫子，天与足下乘
云履。朝醉白玉京，暮憩昆明水。”昆明点苍复千里，龙
吟虎啸两山里。幕府干旄北道贤，杜陵新槛压江烟。
元亭亦在芙蓉里，画栱遥凌叠嶂前。词客频挥五色
毫，鸾笺千帙续《离骚》。滇山雨色猎秋兔，溟渤长鲸驱砚涛。曲堤烟柳春愁重，湖影射楼楼欲动。五华倒映
湘帘秋，金碧飞来挂晴栋。湘帘晴栋不胜春，江柳江
花写句新。百年谁识凭栏意，万里还同听笛人。忆昔
点苍山下题诗处，喦桂团团滴香露。花洞空濛紫翠
房，银虹宛转天桥路。垂雾鬟娃逐彩鸾，琼台玉宇绛
雪寒。翠羽美人拈玉琯，绿玕万树吟旃檀。旃檀楼俯
香石磵，鸲玉麝丸供点翰。染云天女散瑶华，剪水瀛
妃拂秋练。秋练瑶华冷绣文，墨光渍浸金丝裙。珊瑚
钩下歌明月，翡翠屏西牵碧云。碧云迢迢隔滇海，翠
水蓝桥频忆君。君不见绛河下与元波通，巨鳌首戴
三千峰。须臾一度八千岁，灵物化作双芙蓉。芙蓉五
色斲天秀，中有金碧“神人宫。才子朱轩频怅望，仙人
赤斧屡相从。金蟾一去岂再得，玉杵已化难重逢。昂
昂杨夫子，甲世而出群为空。旷代斯文叹廖廓，清时
大雅开《鸿濛》。皦如清庙緪朱瑟，袅如绿水吟孤桐。灏
如罗浮万树照古月，凄如洞庭千里叫征鸿。森如冰
车雪柱千岩回。”烂如锦树珠林万谷重。茂林著作屡
充栋，“词赋不数三都工。龙鸾科斗逼史籀，八分飞白
凌蔡邕。威迟白凤吐文彩，点缋山水增秀雄。”公本天
人遇尘世，名山今续旧游踪。不然何以朝金碧，暮苍
洱，白头流滞老南中。至今点苍山下花如昨，玉树凌
风吐红萼。翠磴犹蟠紫芝壑，银淙上挂青莲阁。明月
窥帘引春酌，石藤飘飘翠垂幕，山雪山云“非寂寞，还
携采鸾驾黄鹤。”